Μουλάν (ταινία, 1998)

Η ***Μουλάν*** (πρωτότυπος τίτλος: *Mulan*) είναι αμερικανική μουσική ταινία περιπέτειας κινουμένων σχεδίων που κυκλοφόρησε το 1998 σε παραγωγή Walt Disney Feature Animation για την Walt Disney Pictures. Βασίζεται στον κινεζικό θρύλο της Χουά Μουλάν και αποτελεί την 36η ταινία κινουμένων σχεδίων μεγάλου μήκους της Disney. Τη σκηνοθεσία έκαναν οι Τόνυ Μπάνκροφτ και Μπάρρυ Κουκ και το σενάριο έγραψαν οι Ρίτα Σιάο, Φίλιπ ΛαΖέμπνικ, Κρις Σάντερς, Γιουτζίνια Μπόστγουϊκ-Σίνγκερ και Ρέιμοντ Σίνγκερ σε ιστορία του Ρόμπερτ Ντ. Σαν Σούσι. Τις φωνές τους στους βασικούς χαρακτήρες της ταινίας χαρίζουν οι Μινγκ-Να Γουέν, Έντι Μέρφυ, Μιγκέλ Φερρέρ και Μπ. Ντ. Γουόνγκ, ενώ ο Τζάκι Τσαν χάρισε τη φωνή του στο λοχαγό Λι Σανγκ για τις κινεζικές μεταγλωττίσεις της ταινίας. Η πλοκή της ταινίας διαδραματίζεται κατά τη διάρκεια της δυναστείας των Χαν, όπου η Φα Μουλάν, κόρη του ηλικιωμένου πολεμιστή Φα Ζου, υποδύεται έναν άντρα για να πάρει την θέση του πατέρα της κατά τη γενική επιστράτευση, ώστε να αντιμετωπίσουν την εισβολή των Ούννων.

Η *Μουλάν* κυκλοφόρησε κατά την περίοδο της Αναγέννησης της Disney και ήταν η πρώτη από τις τρεις ταινίες μεγάλου μήκους που η παραγωγή τους έγινε κυρίως στα Disney-MGM Studios στο Ορλάντο στη Φλόριντα. Η ανάπτυξη της ταινίας ξεκίνησε το 1994, όταν μια ομάδα επικεφαλής καλλιτεχνών στάλθηκε στην Κίνα για να λάβουν καλλιτεχνική και πολιτιστική έμπνευση. Η ταινία έλαβε θετικές κριτικές από κριτικούς και κοινό, συνολικά έσοδα $304 εκατομμύρια, υποψηφιότητες για Χρυσή Σφαίρα και Όσκαρ, ενώ κέρδισε αρκετά βραβεία Annie, συμπεριλαμβανομένου και αυτού της Καλύτερης Ταινίας Κινουμένων Σχεδίων.

Μια συνέχεια με τον τίτλο *[[Μουλάν 2]]* κυκλοφόρησε απευθείας σε βίντεο το 2004, ενώ μια live-action προσαρμογή της ταινίας με σκηνοθέτη τη Νίκι Κάρο κυκλοφόρησε στις 27 Μαρτίου 2020.

## Πλοκή
Οι Ούννοι, με επικεφαλής τον αδίστακτο Σαν Γιου, εισβάλλουν στην Κίνα παραβιάζοντας το Σινικό Τείχος. ο Κινέζος αυτοκράτορας διατάζει γενική επιστράτευση επιβάλλοντας σε έναν άντρα από κάθε οικογένεια να καταταχθεί στον στρατό εναντίον των Ούννων. Όταν η Μουλάν ακούει πως ο ηλικιωμένος πατέρας της, Φα Ζου, ο μόνος άντρας της οικογένειας αλλά και βετεράνος πολέμου καλείται για άλλη μια φορά να πάει στον πόλεμο, ανησυχεί και φοβάται μιας και η υγεία του είναι εξασθενισμένη. Αποφασίζοντας να σώσει τον πατέρα της, παίρνει την παλιά του πανοπλία και μεταμορφώνεται σε άντρα, έτσι ώστε να πάει εκείνη στη θέση του και να καταταχθεί στον στρατό του Αυτοκράτορα. Η οικογένειά της μαθαίνει γρήγορα για την αναχώρησή της και η γιαγιά της Μουλάν προσεύχεται στους προγόνους της οικογένειας να την κρατήσουν ασφαλή. Οι πρόγονοι ζητούν από τον «Μεγάλο Πέτρινο Δράκο» να προστατεύσει τη Μουλάν, χωρίς όμως να γνωρίζουν πως ο Μούσου, ένας ντροπιασμένος πρώην θεματοφύλακας και δράκος ο ίδιος, ο οποίος πήγε να τον ξυπνήσει έχει καταστρέψει κατά λάθος τον δράκο. Ο Μούσου φοβούμενος για τις συνέπειες, δεν αποκαλύπτει το τι έκανε και φεύγει εκείνος για να προστατέψει τη Μουλάν μαζί με το Γρυλ-Κι, τον τυχερό γρύλο της οικογένειας.

Στο στρατόπεδο εκπαίδευσης η Μουλάν είναι σε θέση να περάσει ως άντρας, αν και οι στρατιωτικές της ικανότητες είναι αρχικά πολύ φτωχές και ο Μούσου την καθοδηγεί αδέξια στο πώς να συμπεριφέρεται σαν άντρας. Κάτω από τις εντολές του λοχαγού Λι Σανγκ, εκείνη και οι υπόλοιποι νεοσύλλεκτοι στρατιώτες Γιάο, Λινγκ και Τσιέν-Πο, γίνονται σταδιακά εκπαιδευμένοι πολεμιστές. Επιθυμώντας να δει την Μουλάν να πετυχαίνει, ο Μούσου δημιουργεί μια ψεύτικη εντολή από τον πατέρα του Σανγκ, το στρατηγό Λι, στην οποία ζητάει από τον Σανγκ να στείλει ενισχύσεις στον κύριο Αυτοκρατορικό Στρατό στα βουνά. Οι ενισχύσεις ξεκινούν για τα βουνά, αλλά κατά την άφιξή τους βρίσκουν ένα καμένο στρατόπεδο και το στρατηγό Λι μαζί με όλους τους στρατιώτες σφαγιασμένους από τους Ούννους.

Καθώς ο Σανγκ και οι στρατιώτες του απομακρύνονται από τα βουνά, πέφτουν σε ενέδρα των Ούννων. Η Μουλάν βλέποντας πως δεν μπορούν να αντιμετωπίσουν τους πολυάριθμους Ούννους, χρησιμοποιεί έξυπνα ένα κανόνι για να δημιουργήσει μια χιονοστιβάδα, η οποία θάβει τους περισσότερους από τους εισβολείς. Ο εξοργισμένος Σαν Γιου την μαχαιρώνει στο στήθος και, όταν της δένουν την πληγή, η απάτη για το ότι είναι γυναίκα αποκαλύπτεται. Ο Σανγκ αντί να την εκτελέσει όπως απαιτεί η νομοθεσία, της χαρίζει τη ζωή ως το χρέος που είχε προς αυτήν επειδή του είχε σώσει τη δική του κατά τη μάχη. Ωστόσο, την αποβάλλει από τον στρατό. Ενώ οι υπόλοιποι στρατιώτες αναχωρούν για την αυτοκρατορική πόλη, ώστε να αναφέρουν την είδηση της νίκης κατά των Ούννων, η Μουλάν μένει μόνη και εγκαταλελειμμένη. Όταν αρκετοί από τους Ούννους πολεμιστές, συμπεριλαμβανομένου και του Σαν Γιου, αποκαλύπτεται πως έχουν επιβιώσει από την χιονοστιβάδα και κατευθύνονται προς την πόλη με σκοπό να αιχμαλωτίσουν τον Αυτοκράτορα, η Μουλάν τους βλέπει και τρέχει να ειδοποιήσει τον Σανγκ.

Στην αυτοκρατορική πόλη, η Μουλάν αδυνατεί να πείσει τον Σανγκ πως ο Σαν Γιου και οι στρατιώτες του επέζησαν και έρχονται στην πόλη για να αιχμαλωτίσουν τον Αυτοκράτορα. Έτσι, οι Ούννοι καταφέρνουν να αιχμαλωτίσουν τον Αυτοκράτορα και να καταλάβουν το παλάτι. Με τη βοήθεια της Μουλάν, ο Γιάο, ο Λινγκ και ο Τσιεν-Πο μεταμφιέζονται σε παλλακίδες και εισέρχονται στο παλάτι και σε συνεργασία με τον Σανγκ, καταφέρνουν να νικήσουν τους άντρες του Σαν Γιου. Καθώς ο Σανγκ αποτρέπει τον Σαν Γιου από το να δολοφονήσει τον Αυτοκράτορα, η Μουλάν καταφέρνει να τον παρασύρει στην ταράτσα του παλατιού, όπου οι δυο τους μάχονται για τη ζωή τους. Στο μεταξύ, ενεργώντας υπό τις οδηγίες και το σινιάλο της Μουλάν, ο Μούσου ανάβει μια μεγάλη ρουκέτα και την ρίχνει στον Σαν Γιου. Η ρουκέτα τον κτυπά και τον στέλνει προς τον πύργο όπου βρίσκονται φυλαγμένα τα πυροτεχνήματα, όπου πεθαίνει από την έκρηξη που προκαλείται. Ο Αυτοκράτορας επαινεί τη Μουλάν για τις πράξεις της, οι οποίες έσωσαν τη χώρα, και μαζί με τους συγκεντρωμένους κατοίκους της πόλης υποκλίνονται προς αυτήν σε μια άνευ προηγουμένου τιμή. Ενώ αποδέχεται το οικόσημο του Αυτοκράτορα και το σπαθί του Σαν Γιου ως δώρα, αρνείται ευγενικά τη θέση που της προσφέρει ο Αυτοκράτορας να γίνει σύμβουλός του και ζητά να επιστρέψει στην οικογένειά της.

Η Μουλάν επιστρέφει στο σπίτι και δείχνει τα δώρα στον πατέρα της, ο οποίος εκτός από περήφανος είναι απλά πολύ χαρούμενος που η κόρη του επέστρεψε σπίτι ασφαλής. Σύντομα, φτάνει στο σπίτι της και ο Σανγκ, ο οποίος έχει ερωτευτεί τη Μουλάν, με το πρόσχημα πως ήρθε για να της επιστρέψει το κράνος της. Όταν η οικογένεια της Μουλάν τον προσκαλεί να μείνει για δείπνο, εκείνος αποδέχεται την πρόσκληση. Επίσης, εν μέσω γιορτής για την επιστροφή τους στο σπίτι, ο Μούσου γίνεται και πάλι θεματοφύλακας της οικογένειας Φα από τους προγόνους.

## Ηθοποιοί

*Μινγκ-Να Γουέν: Φα Μουλάν
**Τα τραγούδια ερμηνεύει η Λία Σαλόνγκα
*Έντι Μέρφυ: Μούσου
*Μπ. Ντ. Γουόνγκ: λοχαγός Λι Σανγκ
**Τα τραγούδια ερμηνεύει ο Ντόννυ Όσμοντ
*Μιγκέλ Φερέρ: Σαν-Γιου
*Τζουν Φόρεϋ: γιαγιά Φα
** Τα τραγούδια ερμηνεύει η Μάρνι Νίξον
*Χάρβεϋ Φάιερστην: Γιάο
*Γκέντι Γουατανάμπι: Λινγκ
**Τα τραγούδια ερμηνεύει ο Μάθιου Ουάιλντερ
*Τζέρρυ Τόντο: Τσιεν-Πο
*Τζέιμς Χονγκ: Τσι-Φου
*Σουν-τεκ Ο: Φα Ζου
*Πατ Μορίτα: Αυτοκράτορας της Κίνας
*Τζορτζ Τακέι: Πρώτος Πρόγονος
*Μίριαμ Μάργκελιζ: Προξενήτρα
*Φρίντα Φο Σεν]: Φα Λι
*Τζέιμς Σιγκέτα: στρατηγός Λι
*Φρανκ Ουέλκερ: Γρύλ-Κι και Καν (άλογο της Μουλάν)
*Κρις Σάντερς: σκύλος της Μουλάν

### [[Ελληνική γλώσσα|Ελληνική]] μεταγλώττιση
*Σοφία Καψαμπέλη: Φα Μουλάν
**Τα τραγούδια ερμηνεύει η Δέσποινα Βανδή
*Πέτρος Φιλιππίδης: Μούσου
*Γιώργος Λιάντος: λοχαγός Λι Σανγκ
**Τα τραγούδια ερμηνεύει ο Άλεξ Παναγής
*Βίλμα Τσακίρη: Προξενήτρα
*Κώστας Μπακάλης: Γιάο
*Σωτήρης Τζιμόπουλος: Λινγκ
**Τα τραγούδια ερμηνεύει ο Ποίμης Πέτρου
*Κώστας Φιλίππογλου: Τσιεν-Πο
**Τα τραγούδια ερμηνεύει ο Κώστας Βρετός
*Μανώλης Γιούργος: Σαν-Γιου
*Γιώργος Χριστόπουλος: Φα Ζου
*Χριστίνα Κουτσουδάκη: γιαγιά Φα
*Ντίνος Σούτης: Πρώτος Πρόγονος
*Γιάννης Παπαϊωάννου: Τσι-Φου
*Θεόδωρος Δημήτριεφ: Αυτοκράτορας της Κίνας
*Συμμετέχουν οι Κώστας Γκίκας, Ντίνος Δουλγεράκης, Νικηφόρος Ηλιάδης, Ζανό Ντάνιας, Μαρία Πλακίδη, Κώστας Τριανταφυλλόπουλος, και Λίνα Τριανταφύλλου.

## Παραγωγή
### Ανάπτυξη
Το 1989, τα Walt Disney Feature Animation στούντιο της Disney στη Φλόριντα είχαν ανοίξει με 40-50 υπαλλήλους, με βασικό σκοπό την ανάπτυξη ταινιών κινουμένων σχεδίων μικρού μήκους. Ωστόσο, μέχρι τα τέλη του 1993 και μετά από αρκετές συμμετοχές των στούντιο στην παραγωγή ταινιών όπως οι *[[Η Πεντάμορφη και το Τέρας (ταινία, 1991)|Η Πεντάμορφη και το Τέρας]]*, *[[Αλαντίν (ταινία, 1992)|Αλαντίν]]* και *[[Ο Βασιλιάς των Λιονταριών]]*, οι παραγωγοί της Disney πείσθηκαν να επιτρέψουν στα στούντιο να παραγάγουν την πρώτη τους ανεξάρτητη ταινία. Περίπου την ίδια περίοδο, η Disney είχε δείξει ενδιαφέρον σε ασιατικούς θρύλους αρχίζοντας με την επιλογή αρκετών βιβλίων του παιδικού συγγραφέα Ρόμπερτ Ντ. Σαν Σούσι, ο οποίος είχε συμβουλευτική σχέση με τον παραγωγό της Disney, Τζέυ Ντάιερ. Εκείνη την περίοδο, μια ταινία μικρού μήκους που θα κυκλοφορούσε απευθείας σε βίντεο με τον τίτλο *China Doll* και αφορούσε ένα καταπιεσμένο και μίζερο κορίτσι από την Κίνα, το οποίο φυγαδεύεται από τον Βρετανό πρίγκιπα προς την ευτυχία της Δύσης βρισκόταν σε ανάπτυξη. Ο Τόμας Σούμαχερ ρώτησε τον Σούσι αν είχε επιπλέον ιστορίες και ο Σούσι του έφερε ένα χειρόγραφο βιβλίο το οποίο βασιζόταν στο Κινεζικό ποίημα «Το Τραγούδι της Φα Μου Λαν». Τελικά, η Disney αποφάσισε να συνδυάσει τα δύο πρότζεκτ.

Μετά το άνοιγμα των Feature Animation Studios στη Φλόριντα, ο Μπάρρυ Κουκ ο οποίος είχε υπηρετήσει ως εικονογραφιστής στο τμήμα των ειδικών εφέ μέχρι το 1982, είχε σκηνοθετήσει το μικρού μήκους καρτούν για τον Ρότζερ Ράμπιτ *Trail Mix-Up* το οποίο αναπτύχθηκε στα στούντιο. Έπειτα από μια πρόσκληση σε μεσημεριανό με τον Σούμαχερ, προσφέρθηκαν στον Κουκ δύο πρότζεκτ που βρίσκονταν σε ανάπτυξη για να επιλέξει: ένα σκωτσέζικο παραδοσιακό παραμύθι με έναν δράκο ή τη *Μουλάν*. Γνωρίζοντας την ύπαρξη των δράκων στην κινεζική μυθολογία, ο Κουκ πρότεινε να προσθέσουν έναν δράκο στη *Μουλάν* και μια εβδομάδα αργότερα, ο Σούμαχερ προέτρεψε τον Κουκ να παρατήσει το σκωτσέζικο πρότζεκτ και να αποδεχτεί να δουλέψει πάνω στη *Μουλάν*. Μετά από αυτό, ανατέθηκε αμέσως στον Κουκ να είναι ο αρχικός σκηνοθέτης του πρότζεκτ και αναφέρθηκε σε επιρροές από τους Τσάρλι Τσάπλιν και Ντέηβιντ Λην κατά τη διάρκεια της παραγωγής. Ο Τόνυ Μπάνκροφτ, ο οποίος είχε δουλέψει ως εικονογραφιστής των αγαλμάτων στην ταινία *[[Η Παναγία των Παρισίων (ταινία, 1996)|Η Παναγία των Παρισίων]]*, ανέλαβε ως συν-σκηνοθέτης έπειτα από σύσταση του Ρομπ Μίνκοφ, συν-σκηνοθέτη του *Βασιλιά των Λιονταριών*, στον Σούμαχερ, την οποία και αποδέχτηκε. Ο Μπάνκροφτ μπήκε στη δημιουργική ομάδα της ταινίας στις αρχές του 1995.

Το 1994, η παραγωγική ομάδα της ταινίας έστειλε μια επιλεγμένη ομάδα καλλιτεχνών στην Κίνα για τρεις εβδομάδες για να βγάλουν φωτογραφίες, να σχεδιάζουν τοπικά ορόσημα για έμπνευση και να απορροφήσουν την τοπική κουλτούρα. Μέλη κλειδιά της δημιουργικής ομάδας - Παμ Κόουτς, Μπάρρυ Κουκ, Ρικ Σλούιτερ, Ρόμπερτ Ουόκερ και Μαρκ Χεν - προσκαλέστηκαν να ταξιδέψουν στην Κίνα σε ένα ερευνητικό ταξίδι ώστε να μελετήσουν το τοπίο, τους ανθρώπους και την ιστορία του αυθεντικού μύθου. Από τις 17 Ιουνίου μέχρι τις 2 Ιουλίου 1994, η ομάδα ταξίδεψε στο Πεκίνο όπου η Κόατς εμπνεύστηκε στο να τοποθετήσουν σημαίες στο Σινικό Τείχος. Επισκέφθηκαν επίσης τις πόλεις Νταντόγκ, Λουόγιανγκ, Σιάν, Τζιάγιουγκουαν, Ντούνχουανγκ και Γκουιλίν.

### Σενάριο
Στα αρχικά της στάδια, η ιστορία έμοιαζε σαν μια ρομαντική κωμωδία όπως η *[[Τούτσι (ταινία)|Τούτσι]]*, όπου η Μουλάν, ένα απροσάρμοστο αγοροκόριτσο που αγαπούσε τον πατέρα της, αρραβωνιάζεται τον Σανγκ τον οποίο δεν έχει καν γνωρίσει. Τη μέρα του αρραβώνα της, ο πατέρας της Φα Ζου χαράζει το πεπρωμένο της πάνω σε μια πέτρα στον οικογενειακό ναό, την οποία η Μουλάν σπάει νευριασμένη και το σκάει για να βρει μόνη της το πεπρωμένο της. Τον Νοέμβριο του 1993, ο Κρις Σάντερς, ο οποίος μόλις είχε τελειώσει τη δουλειά του πάνω στον *Βασιλιά των Λιονταριών*, ήλπιζε να δουλέψει πάνω στην *Παναγία των Παρισίων* μέχρι που ο Σούμαχερ του ανέθεσε να δουλέψει πάνω στη *Μουλάν*. Ενεργώντας ως ο επικεφαλής της ιστορίας, ο Σάντερς άρχισε να απογοητεύεται με τη ρομαντική πτυχή της ιστορίας και προέτρεψε την παραγωγό Παμ Κόατς η ιστορία να είναι πιο πιστή στον αυθεντικό μύθο, έχοντας τη Μουλάν να φεύγει από το σπίτι της εξαιτίας της αγάπης της για τον πατέρα της. Αυτό έπεισε τους παραγωγούς να πάρουν την απόφαση να αλλάξουν τον χαρακτήρα της Μουλάν έτσι ώστε να την κάνουν πιο ελκυστική και ανιδιοτελή.

Στην έκτη ακολουθία σκηνών - όπου η Μουλάν παίρνει την εντολή επιστράτευσης του πατέρα της, κόβει τα μαλλιά της και βάζει την πανοπλία του πατέρα της - ήταν μια καίρια στιγμή στην ανάπτυξη του χαρακτήρα της Μουλάν. Ο σκηνοθέτης Μπάρρυ Κουκ εξήγησε πως αυτή η ακολουθία είχε ξεκινήσει αρχικά ως εικονογραφημένο τραγούδι από τον Μπάρρυ Τζόνσον και επανασχεδιάστηκε από τον σχεδιαστή χαρακτήρων Τσεν-Γι Τσανγκ. Μετά τις αλλαγές στην ιστορία όπου η Μουλάν έφευγε για να σώσει τον πατέρα της, το τραγούδι αφαιρέθηκε. Ο καλλιτέχνης εικονογραφημένου σεναρίου και συν-επικεφαλής της ιστορίας, Ντιν ΝτεΜπλουά, ανέλαβε να αναθεωρήσει την ακολουθία και αποφάσισε να την φτιάξει με «ελάχιστα λόγια». Με τη βοήθεια μιας μουσικής επιλογής την οποία παραχώρησε ο Σάντερς και που ήδη υπήρχε στη μουσική επένδυση μιας άλλης ταινίας, η ακολουθία ολοκληρώθηκε για να τη δουν ο Πήτερ Σνάιντερ και ο Τόμας Σούμαχερ, με την οποία και οι δύο ενθουσιάστηκαν. Ο ΝτεΜπλουά δήλωσε: «Η έκτη ακολουθία ήταν η πρώτη που μπήκε σε παραγωγή και βοήθησε στην καθιέρωση της 'σιωπηλής προσέγγισής' μας». Επιπρόσθετα, ο στρατηγός Λι δε θα συγγένευε αρχικά καθόλου με τον Σανγκ, αλλά αλλάζοντας την ιστορία οι παραγωγοί ήταν σε θέση να αντικατοπτρίσουν την αγάπη και των δύο, Σανγκ και Μουλάν, προς τους πατεράδες τους. Ως Χριστιανός, ο Μπάνκροφτ αρνήθηκε να εξερευνήσει τον Βουδισμό μέσα στην ταινία.

Επειδή δεν υπήρχε δράκος στον αυθεντικό μύθο αφού η Μουλάν δεν είχε συντρόφους ζώα, ο Ρόυ Ε. Ντίσνεϋ ήταν αυτός που πρότεινε τον χαρακτήρα του Μούσου. Ο βετεράνος καλλιτέχνης ιστορίας Τζο Γκραντ δημιούργησε τον χαρακτήρα του γρύλου, Κρι-Κι, αλλά ο εικονογραφιστής Μπάρρυ Τεμπλ παραδέχτηκε πως «οι σκηνοθέτες δεν τον ήθελαν στην ταινία, το τμήμα της ιστορίας δεν τον ήθελε στην ταινία. Οι μόνοι που πραγματικά τον ήθελαν στην ταινία ήταν οι Μάικλ Άισνερ και ο Τζόε Γκραντ - κι εγώ, επειδή μου ανατέθηκε ο χαρακτήρας. Καθόμουν στις συναντήσεις και έλεγαν '*Λοιπόν, που είναι ο γρύλος κατά τη διάρκεια όλου αυτού;*'. Κάποιος άλλος έλεγε *'Ω, ας πάει στο καλό ο γρύλος*'. Ένιωθαν πως ο Κρι-Κι ήταν ένας χαρακτήρας ο οποίος δεν ήταν απαραίτητος για να πει την ιστορία, κάτι το οποίο είναι αλήθεια». Καθ' όλη την ανάπτυξη της ταινίας, ο Γκραντ γλιστρούσε σκίτσα του Κρι-Κι κάτω από την πόρτα των σκηνοθετών.

### Κάστινγκ
Πριν ξεκινήσει η παραγωγή, η ομάδα παραγωγής έψαξε για ταλαντούχους ηθοποιούς φωνής από Κίνα, Ιαπωνία, Φιλιππίνες και Κορέα. Η Τία Καρρέρε ήταν μια από τις πρώτες υποψήφιες για να χαρίσει τη φωνή της στον ομότιτλο χαρακτήρα και η Λία Σαλόνγκα, η οποία είχε ερμηνεύσει τα τραγούδια της πριγκίπισσας Γιασμίν στην ταινία *[[Αλαντίν (ταινία, 1992)|Αλαντίν]]*, προσλήφθηκε για να χαρίσει τη φωνή της στη Μουλάν. Η προσπάθειά της όμως για βαθύτερη φωνή όταν η Μουλάν μιλούσε ως Πινγκ δεν έπεισε τους σκηνοθέτες και τελικά προσλήφθηκε η Μινγκ-Να Γουέν, με τη Σαλόνγκα να ερμηνεύει τα τραγούδια του χαρακτήρα. Η Γουέν κέρδισε τον ρόλο όταν οι παραγωγοί την άκουσαν σε ρόλο αφηγητή στην εισαγωγή της ταινίας *Η λέσχη της χαράς και της τύχης*. Η Κόουτς αναφέρθηκε στην απόφασή της λέγοντας: «Όταν ακούσαμε τη Μινγκ-Να να κάνει αυτή την αφήγηση, ξέραμε πως είχαμε τη Μουλάν μας. Έχει μια πολύ ωραία και αγαπησιάρικη φωνή και αυτό ήταν ακριβώς που ψάχναμε». 

Για τον ρόλο του Μούσου η Disney στόχευε σε μεγάλα ταλέντα του Χόλλυγουντ, παρόμοια με την ερμηνεία του Ρόμπιν Ουίλλιαμς ως Τζίνι, και προσέγγισαν τον Έντι Μέρφυ, ο οποίος αρχικά μπλόκαρε κατά την ηχογράφηση στα στούντιο της Disney και ζήτησε να ηχογραφήσει τον ρόλο του στο υπόγειο της έπαυλής του στο Ίγκλγουντ στο Νιου Τζέρσεϋ. 

Για τον ρόλο του Λοχαγού Λι Σανγκ, προσλήφθηκε ο Μπ. Ντ. Γουόνγκ, αλλά το τραγούδι «I'll Make a Man Out of You» που ερμηνεύει ο χαρακτήρας, το ερμήνευσε ο Ντόννυ Όσμοντ, ο οποίος είχε περάσει προηγουμένως από ακρόαση για τον ρόλο του ομότιτλου χαρακτήρα στην ταινία *[[Ηρακλής (ταινία, 1997)|Ηρακλής]]*. Η πρόσληψη του Όσμοντ προήλθε από μια εισήγηση του υπεύθυνου κάστινγκ και καθ'όλη την ηχογράφηση, ο Όσμοντ μελετούσε τις ηχογραφήσεις του Γουόνγκ έτσι ώστε να ταιριάζει η δικιά του ερμηνεία με την προσωπικότητά του. Ο Όσμοντ σχολίασε πως οι γιοι του αποφάσισαν πως επιτέλους τα «είχε καταφέρει» να μπει στη show business όταν συμμετείχε σε ταινία της Disney. Παρομοίως για τον χαρακτήρα της γιαγιάς Φα, η Τζουν Φόρεϋ ανέλαβε τους διαλόγους ενώ η Μάρνι Νίξον ερμήνευσε τα τραγούδια.

### Εικονογράφηση και σχεδιασμός
Για την επίτευξη μιας αρμονικής οπτικής ματιάς, ο σχεδιαστής παραγωγής Χανς Μπάτσερ και ο καλλιτεχνικός διευθυντής Ρικ Σλούιτερ, μαζί με τους Ρόμπερτ Ουόκερ και τον επικεφαλής των φόντων, Ρόμπερτ Στάντον, συνεργάστηκαν για να δημιουργήσουν την κατάλληλη χρονολογικά τοποθεσία της ταινίας στην κινεζική ιστορία. Αφού δεν υπήρχε η γενική συναίνεση για το πότε ακριβώς υπήρξε η Μουλάν, βάσισαν το σκηνικό της ταινίας στις δυναστείες των Μινγκ και Τσινγκ. Ένα σημαντικό στοιχείο στον σχεδιασμό του Μπάτσερ ήταν να μετατρέψει το στυλ του σε κάτι πιο κοντά στην κινεζική ζωγραφική με νερομπογιές και απλό σχέδιο, σε αντίθεση με τις λεπτομέρειες που υπήρχαν στο σχεδιασμό των ταινιών *Ο Βασιλιάς των Λιονταριών* και *Η Παναγία των Παρισίων*. Επιπλέον, ο Μπάτσερ μελέτησε περισσότερους από 35 σκηνοθέτες ταινιών που κυμαίνονταν από την εποχή του βουβού κινηματογράφου και το γερμανικό εξπρεσιονισμό, μέχρι τις βρετανικές και αμερικανικές ταινίες των 1950s και 60s και τα σπαγγέτι γουέστερν ως πηγή έμπνευσης, σύνθεσης, φωτισμού και στησίματος έτσι ώστε να ενισχυθούν οι χαρακτήρες. Πηγή έμπνευσης υπήρξαν επίσης και οι πρώτες ταινίες κινουμένων σχεδίων της Disney όπως οι *[[Μπάμπι]]*, *[[Πινόκιο (ταινία, 1940)|Πινόκιο]]* και *[[Ντάμπο, το ελεφαντάκι]]*, για να δημιουργηθεί η αίσθηση σκηνικού θεάτρου.

Για να δημιουργήσουν τον στρατό των 2000 Ούννων στρατιωτών κατά την σκηνή της επίθεσης των Ούννων, η παραγωγική ομάδα ανέπτυξε ένα λογισμικό προσομοίωσης πλήθους με το όνομα *Attila*. Αυτό το λογισμικό επιτρέπει σε χιλιάδες μοναδικούς χαρακτήρες να κινούνται αυτόνομα. Μια παραλλαγή του προγράμματος, το *Dynasty*, χρησιμοποιήθηκε στην τελική σκηνή μάχης για τη δημιουργία του πλήθους των 3000 κατοίκων στην Αυτοκρατορική Πόλη. Ένα άλλο λογισμικό που αναπτύχθηκε για την ταινία ήταν το *Faux Plane*, το οποίο χρησιμοποιήθηκε για να προστεθεί βάθος στις επίπεδες δισδιάστατες ζωγραφιές. Αν και αναπτύχθηκε αργά κατά τη διαδικασία της παραγωγής, το *Faux Plane* χρησιμοποιήθηκε σε πέντε σκηνές, συμπεριλαμβανομένων και της δραματικής σκηνής με το Σινικό Τείχος και της τελικής μάχης όταν η Μουλάν τρέχει στην Αυτοκρατορική πόλη. Κατά τη διάρκεια της σκηνής όπου οι Κινέζοι υποκλίνονται στη Μουλάν, το κοινό είναι ένα πανοραμικό φιλμ αληθινών ανθρώπων που υποκλίνονται. Επεξεργάστηκε αργότερα σε κινούμενα σχέδια στο προσκήνιο της σκηνής.

## Μουσική
Τον Μάρτιο του 1994, ο Στήβεν Σουόρτς δεσμεύτηκε να συνθέσει τη μουσική και να γράψει τους στίχους για τα τραγούδια της ταινίας. Μετά το ερευνητικό ταξίδι στην Κίνα, ο πρώην πρόεδρος των στούντιο της Disney, Τζέφρυ Κάτσενμπεργκ, επικοινώνησε με τον Σουόρτς ζητώντας του να συνθέσει τα τραγούδια για την ταινία *[[Ο πρίγκιπας της Αιγύπτου (ταινία)|Ο πρίγκιπας της Αιγύπτου]]*, κάτι στο οποίο ο Σουόρτς συμφώνησε. Ο Πήτερ Σνάιντερ, τότε πρόεδρος των Walt Disney Feature Animation, απείλησε να αφαιρέσει το όνομα του Σουόρτς από οποιοδήποτε δημόσιο υλικό για τις ταινίες *[[Ποκαχόντας (ταινία, 1995)|Ποκαχόντας]]* και *[[Η Παναγία των Παρισίων (ταινία, 1996)|Η Παναγία των Παρισίων]]*. Ο Μάικλ Άισνερ τηλεφώνησε στον Σουόρτς και τον παρακάλεσε να κάνει πίσω στη δέσμευσή του με την DreamWorks αλλά αρνήθηκε και εγκατάλειψε το πρότζεκτ της *Μουλάν*. Μετά την αποχώρηση του Σουόρτς, τα τρία τραγούδια του («Written in Stone», «Destiny» και «China Doll») αφαιρέθηκαν και μέχρι το 1995 έγιναν οι αλλαγές στην ιστορία και στους χαρακτήρες. Σύντομα, ο υπεύθυνος μουσικής της Disney, Κρις Μοντάν, άκουσε το ντέμο του Μάθιου Ουάιλντερ για την προσαρμογή του βιβλίου της Ανν Ράις, *Cry to Heaven*, σε μιούζικαλ και τον επέλεξε ως αντικαταστάτη του Σουόρτς. Τον Ιούλιο του 1997, ο Ντέηβιντ Ζίππελ μπήκε στην ομάδα για να γράψει τους στίχους. Η ταινία περιελάμβανε πέντε τραγούδια σε δημιουργία των Ουάιλντερ και Ζίππελ, με ένα έκτο τραγούδι να προορίζεται για τον Μούσου, αλλά αφαιρέθηκε μετά την εμπλοκή του Έντι Μέρφυ με τον χαρακτήρα.

Αν και οι Ντάννυ Έλφμαν και Τόμας Νιούμαν λήφθηκαν υπόψιν για να συνθέσουν τη μουσική επένδυση της ταινίας, τελικά η Αγγλίδα συνθέτης Ρέιτσελ Πόρτμαν επιλέχθηκε για αυτή τη δουλειά. Ωστόσο, η Πόρτμαν έμεινε έγκυος κατά τη διάρκεια της παραγωγής και αποφάσισε να αποσυρθεί από το πρότζεκτ. Μετά την αποχώρηση της Πόρτμαν, ο Ράντυ Έντελμαν - του οποίου το θέμα από την ταινία *[[Η καρδιά του δράκου]]* χρησιμοποιήθηκε στο τρέιλερ - και ο Κιταρό λήφθηκαν υπόψιν, μέχρι που ο Τζέρρυ Γκόλντσμιθ έγινε διαθέσιμος όταν εγκατέλειψε κάποιο άλλο πρότζεκτ και έτσι υπέγραψε για τη *Μουλάν*. Το soundtrack της ταινίας πιστώνεται ως η αρχή της καριέρας για την ποπ τραγουδίστρια Κριστίνα Αγκιλέρα, της οποίας το πρώτο τραγούδι που κυκλοφόρησε στις Ηνωμένες Πολιτείες ήταν η ερμηνεία της για το τραγούδι «Reflection», το πρώτο σινγκλ από το soundtrack της *Μουλάν*. Το τραγούδι και η ερμηνεία της Αγκιλέρα είχαν τόση θετική ανταπόκριση που την οδήγησαν στο να υπογράψει συμβόλαιο με τη δισκογραφική εταιρία RCA Records. Το 1999 κυκλοφόρησε τον πρώτο της προσωπικό δίσκο που έφερε ως τίτλο το όνομά της και στον οποίο συμπεριλαμβανόταν και το «Reflection». Η ποπ εκδοχή του «Reflection» έχει μια πολωνική διασκευή («Lustro» σε ερμηνεία της Έντιτα Γκόρνιακ) και δύο Ισπανικές (για την Ισπανία σε ερμηνεία της Μαλού και για τη Λατινική Αμερική σε ερμηνεία της Λουσέρο). Άλλες διεθνείς διασκευές συμπεριλαμβάνουν τη βραζιλιάνικη-πορτογαλική («Imagem») σε ερμηνεία των Sandy & Junior, την κορεάτικη σε ερμηνεία της Λίνα Παρκ και την κινεζική σε ερμηνεία της Κόκο Λι.

Η μουσική που ακούγεται κατά τη διάρκεια της σκηνής όπου η Μουλάν κόβει τα μαλλιά της και συχνά αναφέρεται ως *Moulan's Decision* (Η απόφαση της Μουλάν), είναι διαφορετική από αυτή στο άλμπουμ του soundtrack. Το soundtrack χρησιμοποιεί μια ενορχηστρωμένη εκδοχή ενώ στην ταινία χρησιμοποιείται βαριά συνθεσάιζερ μουσική. Η συνθεσάιζερ εκδοχή είναι διαθέσιμη στην περιορισμένη έκδοση του CD της ταινίας. Η Σαλόνγκα, η οποία τραγουδάει συχνά τραγούδια από ταινίες στις συναυλίες της, τραγούδησε μια φορά ένα ποτ-πουρί τραγουδιών της Disney με την κλιμάκωση να γίνεται με μια εκτεταμένη εκδοχή του «Reflection» (όχι την ίδια με αυτή της Αγκιλέρα). Η Σαλόνγκα ερμήνευσε τα τραγούδια της Μουλάν και στο σίκουελ της ταινίας, *[[Μουλάν 2]]*.

### Λίστα κομματιών
250px|thumb|right|Το εξώφυλλο soundtrack.

‡ Οι Χάρβεϊ Φάιερστην, Μάθιου Ουάιλντερ, Λία Σαλόνγκα και Έντι Μέρφυ έχουν από μια ατάκα στο τραγούδι, ενώ ο Τζέρρυ Τόντο έχει δύο.
+ Περιλαμβάνει το βασικό θέμα του Τζέρρυ Γκόλντσμιθ και τις ορχηστρικές εκδοχές των τραγουδιών.
250px|thumb|right|Εξώφυλλο Ελληνικού soundtrack
*Τα τραγούδια στα ελληνικά έχουν μεταγλωττιστεί από τον ποιητή Σωτήρη Κακίση.

## Κυκλοφορία
Εξαιτίας της απογοητευτικής επίδοσης των ταινιών *Η Παναγία των Παρισίων* και *Ηρακλής* στο box office, η Disney περιόρισε τη διαφημιστική καμπάνια για τη *Μουλάν* ξοδεύοντας μόνο $30 εκατομμύρια για προώθηση, σε αντίθεση με τα περισσότερα από $60 εκατομμύρια που ξόδεψε για τον *Ηρακλή* την προηγούμενη χρονιά. Αντί για τις πολυτελείς πρεμιέρες που έκανε για την *Ποκαχόντας* στο Σέντραλ Παρκ και την παρέλαση των φωταγωγημένων αρμάτων στην Πέμπτη Λεωφόρο για τον *Ηρακλή*, η Disney επέλεξε να κάνει την πρεμιέρα της ταινίας στο αμφιθέατρο Hollywood Bowl με κινέζικα φαναράκια και μπισκοτάκια της τύχης. Δύο μέρες πριν τη γενική κυκλοφορία, τα McDonald's ξεκίνησαν τη διαφημιστική τους καμπάνια συμπεριλαμβάνοντας παιχνίδια από την ταινία μαζί με την αγορά ενός παιδικού γεύματος Happy Meal. Η προώθηση περιελάμβανε επίσης Τεριγιάκι σως μαζί με τις κοτομπουκιές. Η σως αναφέρθηκε το 2017 σε ένα επεισόδιο της σειράς *[[Rick and Morty]]* του δικτύου Adult Swim και ακολούθως, τα McDonald's επανέφεραν την προσφορά έπειτα από τη μεγάλη ζήτηση που είχε από τους θαυμαστές της σειράς.

Σε συνεργασία με τη Disney, οι εκδόσεις Hyperion Books εξέδωσαν το βιβλίο *The Art of Mulan* του Τζεφ Κούρτι, το οποίο κατέγραφε την παραγωγή της ταινίας. Επιπρόσθετα με αυτή την κυκλοφορία, η Hyperion Books εξέδωσε επίσης ένα συλλεκτικό «πτυσσόμενο βιβλίο ακορντεόν» με το αρχαίο ποίημα το οποίο ήταν η πηγή έμπνευσης για την ταινία. Στις 18 Αυγούστου 1998, περίπου 3700 σακίδια και 1800 κομμάτια αποσκευών ανακλήθηκαν στη βιομηχανία κατασκευής τους, Pyramid Accessories Inc., όταν ανακαλύφθηκε πως περιείχαν χρώματα με βάση τον μόλυβδο.

### Home media
Η ταινία κυκλοφόρησε πρώτα σε VHS στις 2 Φεβρουαρίου 1999 ως μέρος της συλλογής «Τα Αριστουργήματα της Disney». Στις 9 Νοεμβρίου, κυκλοφόρησε σε DVD ως μέρος της συλλογής *Περιορισμένες εκδόσεις*. Το 2000, επανακυκλοφόρησε σε VHS και DVD ως μέρος της συλλογής «Τα Χρυσά Κλασικά της Disney», τα οποία αποσύρθηκαν από την αγορά στις 31 Ιανουαρίου 2002. Στις 26 Οκτωβρίου 2004, η Walt Disney Home Entertainment επανακυκλοφόρησε μια αποκατεστημένη έκδοση της *Μουλάν* σε VHS και μια Ειδική Έκδοση 2-δίσκων σε DVD.

Τον Μάρτιο του 2013, η Walt Disney Studios Home Entertainment κυκλοφόρησε τη *Μουλάν* μαζί με τη συνέχειά της, *[[Μουλάν 2]]*, σε Blu-ray και DVD, για τη συμπλήρωση των 15 χρόνων από όταν πρωτοκυκλοφόρησε η ταινία.

Τον Σεπτέμβριο του 2017, η *Μουλάν* έγινε διαθέσιμη στο Netflix, όπου οι χρήστες μπορούσαν να την παρακολουθήσουν μέσω των λογαριασμών τους.

## Υποδοχή
### Box office
Η *Μουλάν* είχε έσοδα $22.8 εκατομμύρια το πρώτο Σαββατοκύριακο προβολής, καταλαμβάνοντας τη δεύτερη θέση στο box office πίσω από την ταινία *The X-Files*. Συνολικά είχε έσοδα σε Ηνωμένες Πολιτείες και Καναδά $120 εκατομμύρια και $304 εκατομμύρια παγκοσμίως, κάνοντάς την τη δεύτερη οικογενειακή ταινία με τα περισσότερα έσοδα της χρονιάς, πίσω από την ταινία *[[Ζουζούνια (ταινία)|Ζουζούνια]]*, και την έβδομη ταινία με τα περισσότερα έσοδα της χρονιάς γενικά. Αν και η *Μουλάν* ξεπέρασε σε εγχώρια έσοδα τις δύο προηγούμενες ταινίες κινουμένων σχεδίων της Disney, *Η Παναγία των Παρισίων* και *Ηρακλής*, τα έσοδά της στο box office απέτυχαν να φτάσουν εκείνα των ταινιών της Disney από τις αρχές του 1990 όπως οι *Η Πεντάμορφη και το Τέρας*, *Αλαντίν* και *Ο Βασιλιάς των Λιονταριών*. Διεθνώς, οι χώρες με τα περισσότερα έσοδα για την ταινία περιλαμβάνουν το Ηνωμένο Βασίλειο ($14.6 εκατομμύρια) και τη Γαλλία ($10.2 εκατομμύρια).

### Κριτικές
Η ιστοσελίδα συλλογής κριτικών Rotten Tomatoes δίνει στην ταινία ποσοστό αποδοχής 86% με μέσο όρο 7.5/10, βασισμένο σε 73 κριτικές. Στο τμήμα ομοφωνίας διαβάζουμε: «Εξερευνώντας θέματα οικογενειακού καθήκοντος και τιμής, η *Μουλάν* ανοίγει έναν καινούριο δρόμο ως ταινία της Disney εξακολουθώντας να φέρνει ζωντανή κίνηση και λαμπερούς χαρακτήρες στην οθόνη». Σε μια αντίστροφη μέτρηση με τις πενήντα καλύτερες ταινίες κινουμένων σχεδίων της Disney το 2009, η σελίδα Rotten Tomatoes κατέταξε τη *Μουλάν* στην εικοστή τέταρτη θέση. Στη σελίδα Metacritic, η ταινία συγκεντρώνει ποσοστό 71/100 βασισμένο σε 24 κριτικές με την επισήμανση «γενικά ευνοϊκές κριτικές» και στο CinemaScore το κοινό βαθμολόγησε την ταινία με ένα σπάνιο «A+». 

Ο Ρότζερ Ίμπερτ, γράφοντας για την εφημερίδα *Chicago Sun-Times*, έδωσε στη *Μουλάν* 3,5/4 λέγοντας πως «είναι ένα εντυπωσιακό επίτευγμα, με μια ιστορία αντάξια αυτής των *Η Πεντάμορφη και το Τέρας* και *Ο Βασιλιάς των Λιονταριών*». Παρομοίως, ο Τζέιμς Μπεραρντινέλι από τη *ReelViews* βαθμολόγησε την ταινία με 3,5/4 επαινώντας τον πρωταγωνιστικό χαρακτήρα, το θέμα του πολέμου και την εικονογράφηση. Ολοκλήρωσε λέγοντας: «Οι ενήλικες θα εκτιμήσουν το βάθος των χαρακτήρων ενώ τα παιδιά θα λατρέψουν το φιλαράκι της Μουλάν, έναν δράκο με το όνομα Μούσου. Όλοι θα ψυχαγωγηθούν με την γρήγορη πλοκή και την πλούσια εικόνα». Ο Όουεν Γκλέιμπερμαν από το *[[Entertainment Weekly]]* έδωσε στην ταινία Β+ γράφοντας: «Έντονα εικονογραφημένη με μια εκρηκτική παλέτα που προκαλεί τόσο το χειμερινό μεγαλείο όσο και τη λαμπρότητα της αρχαίας Κίνας, η *Μουλάν* είναι αριστοκρατική και ικανοποιητική με έναν ελαφρώς απομακρυσμένο τρόπο».

Ο Τζην Σίσκελ από την *Chicago Tribune* περιέγραψε την ταινία ως «μια μεγάλη απογοήτευση συγκρινόμενη με τις άλλες πρόσφατες ταινίες των στούντιο που αφορούν μια γυναίκα ηρωίδα η οποία αναζητά την ανεξαρτησία». Ήταν περαιτέρω επικριτικός για τον χαρακτήρα της Μουλάν σε σύγκριση με την Άριελ από τη *[[Η Μικρή Γοργόνα (ταινία, 1989)|Μικρή Γοργόνα]]* και τη Μπελ από την *Πεντάμορφη και το Τέρας* και ισχυρίστηκε πως «ο σχεδιασμός της ταινίας δεν εκμεταλλεύεται την έμπνευση που παρέχουν οι κλασικοί Κινέζοι καλλιτέχνες, ενώ τα τραγούδια δεν είναι αξιομνημόνευτα». Γράφοντας για την *[[Los Angeles Times]]*, ο Κέννεθ Τουράν είπε: «Η *Μουλάν* έχει τα επιτεύγματά της αλλά σε αντίθεση με τα καλύτερα προϊόντα της Disney, βγαίνει προς τα έξω πιο πολύ ως κατασκευασμένη παρά ως μαγική». Ο Εντ Γκονζάλες από το διαδικτυακό *Slant Magazine* επέκρινε την ταινία ως «άψυχη» στην απεικόνισή της για την Ασιατική κοινωνία.

Η ταινία υπήρξε επίσης αντικείμενο σχολίων από φεμινιστές κριτικούς. Η Μίμι Νούγιεν είπε πως η ταινία «χτυπάει τον καταπιεστικό ρόλο των φύλων που επιδιώκουν να κάνουν τη Μουλάν ένα εξημερωμένο πλάσμα». Η Νάντια Λάμπι συμφώνησε λέγοντας: «υπάρχει ένας στίχος στην ταινία που δίνει το ψέμα στο νταηλίκι μιας κίνησης δύναμης τελείως κοριτσίστικης». Επεσήμανε πως η Μουλάν χρειαζόταν να γίνει αγόρι έτσι ώστε να πετύχει όσα πέτυχε. Η Καθλήν Καρλίν, μια Επίκουρη Καθηγήτρια Αγγλικών στο Πανεπιστήμιο του Όρεγκον, επέκρινε επίσης την απεικόνιση των ρόλων των δύο φύλων στην ταινία. «Προκειμένου να φανταστεί κάποιος τον γυναικείο ηρωισμό, τον τοποθετούμε σε ένα βασίλειο της φαντασίας». Η Παμ Κόατς, παραγωγός της *Μουλάν*, είπε πως η ταινία στοχεύει στο να παρουσιάσει έναν χαρακτήρα που εκδηλώνει τόσο αρσενικές όσο και θηλυκές επιρροές και που είναι δυνατός τόσο σωματικά όσο και διανοητικά.

### Διακρίσεις
Η *Μουλάν* κέρδισε αρκετά βραβεία Annie, συμπεριλαμβανομένων της Καλύτερης Ταινίας Κινουμένων Σχεδίων και Ατομικού Επιτεύγματος στην Παμ Κόουτς για την παραγωγή, στους Μπάρρυ Κουκ και Τόνυ Μπάνκροφτ για τη σκηνοθεσία, στους Ρίτα Σιάο, Κρις Σάντερς, Φίλιπ ΛαΖέμπνικ, Ρέιμοντ Σίνγκερ και Γιουτζίνια Μπόστγουϊκ-Σίνγκερ για το σενάριο, στον Κρις Σάντερς για το εικονογραφημένο σενάριο, στον Χανς Μπάτσερ για τον σχεδιασμό παραγωγής, στον Ντέηβιντ Τίντγκγουελ για τα εφέ, στην Μινγκ-Να Γουέν για την ερμηνεία της ως Μουλάν, στον Ρούμπεν Α. Ακουίνο για την εικονογράφηση χαρακτήρα και στους Μάθιου Γουάιλντερ, Ντέηβιντ Ζίππελ και Τζέρρυ Γκόλντσμιθ για τη μουσική. Οι Τομ Μπάνκροφτ και Μαρκ Χεν ήταν επίσης υποψήφιοι για εικονογράφηση χαρακτήρα. 

Η μουσική της ταινίας έλαβε σημαντικούς επαίνους. Ο Τζέρι Γκόλντσμιθ κέρδισε το βραβείο BMI Film Music Award το 1999, ενώ ήταν υποψήφιος για Όσκαρ Καλύτερης Μουσικής, αλλά έχασε από τον Στήβεν Ουόρμπεκ που συνέθεσε τη μουσική για την ταινία *[[Ερωτευμένος Σαίξπηρ]]*. Ο Γκόλντσμιθ ήταν επίσης υποψήφιος για Χρυσή Σφαίρα στην κατηγορία Καλύτερης Μουσικής και οι Μάθιου Ουάιλντερ και Ντέηβιντ Ζίππελ στην κατηγορία Καλύτερου Τραγουδιού με το «Reflection», αλλά έχασαν από την ταινία *[[Ζωντανή Μετάδοση: The Truman Show|The Truman Show]]* και το τραγούδι «The Prayer» της ταινίας *[[Το Μαγικό Σπαθί: Αναζητώντας το Κάμελοτ]]* αντίστοιχα.

### Υποδοχή στην Κίνα
Η Disney ήταν πρόθυμη να προωθήσει τη *Μουλάν* στους Κινέζους, ελπίζοντας να επαναληφθεί η επιτυχία της ταινίας *Ο Βασιλιάς των Λιονταριών* του 1994, η οποία ήταν και μία από τις δυτικές ταινίες με τα περισσότερα έσοδα εκείνη την περίοδο. Η Disney ήλπιζε επίσης πως θα μπορούσε να εξομαλύνει τις σχέσεις με την Κινεζική κυβέρνηση αφού αυτές είχαν κλονιστεί μετά την κυκλοφορία της ταινίας *Kundun*, μιας βιογραφικής ταινίας για τον Δαλάι Λάμα την οποία χρηματοδότησε η εταιρία και η κινεζική κυβέρνηση θεώρησε πολιτικά προκλητική. Η Κίνα απείλησε να περιορίσει τις επιχειρηματικές διαπραγματεύσεις με τη Disney για την ταινία, καθώς εκείνη την περίοδο η κυβέρνηση αποδεχόταν να προβληθούν στη χώρα μόνο δέκα ξένες ταινίες τη χρονιά και οι πιθανότητες της *Μουλάν* να γίνει αποδεκτή ήταν λίγες. Τελικά, με ένα χρόνο καθυστέρηση, η κινεζική κυβέρνηση επέτρεψε μια περιορισμένη κυκλοφορία της ταινίας, αλλά μόνο μετά το κινέζικο νέο έτος, έτσι ώστε να διασφαλιστεί πως οι τοπικές ταινίες θα κυριαρχούσαν κατά την πιο προσοδοφόρα περίοδο των γιορτών.

Τα έσοδα από το box office ήταν χαμηλά, τόσο λόγω της δυσμενούς ημερομηνίας κυκλοφορίας όσο και της ανεξέλεγκτης πειρατείας. Οι Κινέζοι παραπονέθηκαν επίσης για την απεικόνιση της Μουλάν η οποία ήταν πολύ ξενική, αλλά και για την ιστορία η οποία ήταν πολύ διαφορετική από τους μύθους.

## Κληρονομιά
### Βιντεοπαιχνίδι
Ένα παιχνίδι διαδραστικής περιπέτειας για μικρά παιδιά βασισμένο στην ταινία, το *[[Disney's Animated Storybook: Mulan]]*, κυκλοφόρησε στις 15 Δεκεμβρίου 1999 για Windows, Macintosh και PlayStation. Το παιχνίδι αναπτύχθηκε από την Media Station για ηλεκτρονικούς υπολογιστές και από την Revolution Software για το PlayStation.

Το παιχνίδι έλαβε γενικά θετική αποδοχή και κρατάει ένα ποσοστό 70.67% στη σελίδα συλλογής κριτικών για παιχνίδια GameRankings.

### Live-action προσαρμογή
Η Walt Disney Pictures εκδήλωσε για πρώτη φορά ενδιαφέρον στο να δημιουργήσει μια live-action προσαρμογή της *Μουλάν* τη δεκαετία του 2000. Η Τσανγκ Ζιγί θα πρωταγωνιστούμε σε αυτή, ενώ ο Τσακ Ράσσελ επιλέχθηκε ως ο σκηνοθέτης. Τα γυρίσματα της ταινίας προγραμματιζόταν να ξεκινήσουν τον Οκτώβριο του 2010, αλλά τελικά η όλη παραγωγή ακυρώθηκε.

Το 2015, η Disney ξεκίνησε και πάλι την ανάπτυξη μιας live-action προσαρμογής. Το σενάριο των Ελίζαμπεθ Μάρτιν και Λώρεν Χάινερ εμφανιζόταν σύμφωνα με πληροφορίες να περιλαμβάνει έναν λευκό έμπορο ο οποίος ερωτεύεται τη Μουλάν και αποτελεί κεντρικό ρόλο στη σύγκρουση της χώρας με τους Ούννους. Σύμφωνα πηγή του *Vanity Fair*, αυτό το θεωρητικό σενάριο ήταν απλά φήμες και όλοι οι βασικοί χαρακτήρες της ταινίας θα ήταν στην πραγματικότητα Κινέζοι. Οι σεναριογράφοι των ταινιών *[[Ο Πλανήτης των Πιθήκων: Η Αυγή]]* και *[[Jurassic World]]*, Ρικ Τζάφα και Αμάντα Σίλβερ, θα γράψουν ξανά το σενάριο που είχαν αναλάβει οι Χάινεκ και Μάρτιν, με τους Κρις Μπέντερ, Τζ. Σ. Σπινκ και Τζέισον Ριντ να αναλαμβάνουν την παραγωγή. Τον Φεβρουάριο του 2017, ανακοινώθηκε πως η Νίκι Κάρο θα σκηνοθετήσει αυτή τη live-action προσαρμογή της ταινίας κινουμένων σχεδίων του 1998.

Η διαδικασία του κάστινγκ για την εύρεση μιας Κινέζας ηθοποιού η οποία θα ενσάρκωνε την ηρωίδα ξεκίνησε τον Οκτώβριο του 2016. Η ταινία ήταν αρχικά προγραμματισμένη να κυκλοφορήσει στις 2 Νοεμβρίου 2018, αλλά αργότερα αφαιρέθηκε από το πρόγραμμα με την ταινία *Ο Καρυοθραύστης και τα τέσσερα βασίλεια* να παίρνει τη θέση της. Στις 29 Νοεμβρίου 2017, η Λιου Ιφέι προσλήφθηκε για τον ομότιτλο χαρακτήρα. Τον Μάρτιο του 2018, η Disney προγραμμάτισε την ταινία για να κυκλοφορήσει στις 27 Μαρτίου 2020.

Ο Ντόνι Γιεν προσλήφθηκε για τον ρόλο του Διοικητή Τουνγκ, μέντορα και δασκάλου της Μουλάν. Αργότερα, ο Τζετ Λι έγινε μέλος του καστ αναλαμβάνοντας τον ρόλο του Αυτοκράτορα, η Γκονγκ Λι προσλήφθηκε για τον ρόλο μιας κακιάς μάγισσας και η Κσάνα Τανγκ ανακοινώθηκε πως θα έπαιζε την αδελφή της Μουλάν. Τον επόμενο μήνα, ο Ούτκαρς Αμπουντκάρ προσλήφθηκε για τον ρόλο του Σκατς, ενός αντιδραστικού καλλιτέχνη, και ο Ρον Γουάν για τον ρόλο του Λοχία Κανγκ, του δεύτερου σε ιεραρχία στο Αυτοκρατορικό Σύνταγμα. Τον Ιούνιο, ο Γιοσόν Αν προσλήφθηκε για τον ρόλο του Τσεν Χόνγκχουϊ, «ένας σίγουρος και φιλόδοξος νεοσύλλεκτος» ο οποίος γίνεται το ερωτικό ενδιαφέρον της Μουλάν. Τον Ιούλιο, ο Τζέισον Σκοτ Λι προστέθηκε στο καστ για τον ρόλο του Μπόρι Καν, ένας δευτερεύον κακός και πολεμιστής που αναζητά εκδίκηση. Τον Αύγουστο του 2018, οι Τζι Μα, Ροσαλίντ Τσάο, Τσενγκ Πέι-Πέι, Νέλσον Λι, Τζίμι Γουόνγκ και Ντούα Μούα προστέθηκαν στο καστ.

### Αναφορές σε μίντια της Disney
Αν και η Μουλάν δεν είναι γεννημένη πριγκίπισσα ούτε παντρεύτηκε πρίγκιπα (ο σύζυγός της είναι ένας υψηλόβαθμος στρατιωτικός), συμπεριλαμβάνεται στη σειρά Πριγκίπισσες της Disney. Στην ταινία *[[Λίλο & Στιτς]]*, η Νάνι έχει ένα πόστερ της Μουλάν στο δωμάτιό της.

Η *Μουλάν* είναι επίσης παρούσα στη σειρά βιντεοπαιχνιδιών της Disney και Square Enix, *[[Kingdom Hearts]]*. Στο πρώτο Kingdom Hearts και στο *Kingdom Hearts: Chain of Memories*, ο Μούσου είναι ένας χαρακτήρας τον οποίο μπορείς να καλέσεις και στο *[[Kingdom Hearts II]]*, η ταινία περιλαμβάνεται ως ένας από τους κόσμους του παιχνιδιού και ονομάζεται «Η Χώρα των Δράκων». Η πλοκή αλλάζει έτσι ώστε να εξυπηρετεί τους χαρακτήρες του παιχνιδιού Σόρα, Ντόναλτ και Γκούφυ. Η Μουλάν (τόσο ως ο εαυτός της όσο και ο ως «Πινγκ») μπορεί να συμμετέχει ως μια μαχήτρια που εξειδικεύεται στη χρήση σπαθιού.

Η ηθοποιός Τζέιμι Τσανγκ ενσάρκωσε τη Μουλάν στον δεύτερο, στον τρίτο και στον πέμπτο κύκλο της live-action τηλεοπτικής σειράς του ABC, *[[Once Upon a Time (τηλεοπτική σειρά)|Once Upon a Time]]*.

## Παραπομπές


## Βιβλιογραφία
*

## Εξωτερικοί σύνδεσμοι
*
*
*
* 

Κατηγορία:Ταινίες του 1998
Κατηγορία:Αμερικανικές κωμικές ταινίες δράσης
Κατηγορία:Αμερικανικές ταινίες κινουμένων σχεδίων
Κατηγορία:Αμερικανικές δραματικές κωμικές ταινίες
Κατηγορία:Αμερικανικές ταινίες της δεκαετίας 1990
Κατηγορία:Μουλάν της Disney
Κατηγορία:Μουσικές ταινίες κινουμένων σχεδίων
Κατηγορία:Αγγλόφωνες ταινίες
Κατηγορία:Ταινίες των Walt Disney Animation Studios
Κατηγορία:Ταινίες παραγωγής Walt Disney Pictures
Κατηγορία:Ταινίες με θέμα τον σεξισμό
Κατηγορία:Κωμικές ταινίες κινουμένων σχεδίων
Κατηγορία:Αμερικανικές περιπετειώδεις ταινίες φαντασίας
Κατηγορία:Ταινίες κινουμένων σχεδίων παραγωγής Walt Disney Pictures
Κατηγορία:Ταινίες κινουμένων σχεδίων του 1998
Κατηγορία:Αναγέννηση της Disney